Aðalráð í Føroyum

Aðalráðini í Føroyum eru tey ráð, har politiski myndugleikin hevur sína umsiting. Talið av ráðum kann broytast alt eftir politiska viljanum. Onkuntíð verða tvey ella fleiri ráð løgd saman og onkuntíð verður eitt ráð býtt sundur í tvey, sum t.d. tá Almanna- og Heilsuráðið bleiv býtt sundur í tvey nýggj ráð Almannamálaráðið og Heilsumálaráðið, og onkuntíð verða heilt nýggj ráð sett á stovn. Hetta hendir serliga, tá val júst hevur verið og samráðingar hava verið um býti av landsstýrissessum. Hvørt ráð hevur ein aðalstjóra og ein landsstýrismann ella kvinnu. Landsstýrisfólki er ovasti myndugleiki í ráðnum, síðan kemur aðalstjórin og so koma deildarleiðarar.

 Aðalráðini 2008-2011 
Stutt eftir løgtingsvalið í januar 2008, tá sonevnda CHE samgongan varð skipað, varð Uttanríkisráðið sett á stovn. Henda samgonga sat tó bert í fáir mánaðir. Eftir nógv umrøddu lásagøluna, sum førdi til at CHE samgongan fall, bleiv nýggj samgonga skipað á heysti 2008 við ABC flokkunum. Hendan nýggja samgonga býtti Almanna- og Heilsumálaráðið sundur í tvey aðalráð. Tey nýggju aðalráðini, sum vóru í tíðarskeiðnum 2008 - 2011 vóru hesi:
Løgmansskrivstovan - Løgmansskrivstovan er fyrisiting løgmans.Tinganes.fo
Innlendismálaráðið - Innlendismálaráðið er fyrisiting hjá landsstýrismanninum í innlendismálum og er skipað í fýra fakøkir, lógarmál, kommunumál, náttúrumál og samferðslumál.
Fíggjarmálaráðið - Fíggjarmálaráðið er aðalráðið hjá landstýrismanninum í fíggjarmálum.
Mentamálaráðið - Mentamálaráðið fyrisitur undirvísingarmál, gransking, mentamál, kirkjumál, loftmiðlar, ítrótt og annað frítíðarvirksemi.MMR.fo, Um ráðið
Fiskimálaráðið - Fiskimálaráðið er fyrisiting hjá landsstýrismanninum í fiski- og landbúnaðarmálum.
Uttanríkisráðið
Vinnumálaráðið - Málsøkini hjá Vinnumálaráðnum eru eitt nú: Alivinna, arbeiðsmarknaður, handil, roknskapir, samferðsla, loftferðsla, trygging, veterinermál, kunningartøkni, sjóvinna, ráðevni og rúsdrekkasøla.
Almannamálaráðið
Almannaráðið er skipað í hesar deildir: Aðalskrivstovan og Almannapolitiska deildin. Harumframt eru deildir sum eru felags við Heilsumálaráðið. 
Heilsumálaráðið
Heilsumálaráðið er skipað í hesar deildir: Aðalskrivstovan, Heilsupolitiskadeildin, Heilsbúskapardeildin. Harumframt eru deildir sum eru felags við Almannamálaráðið.

 Keldur 

 Slóðir 
AMR.fo, heimasíðan hjá Almannamálaráðnum
HMR.fo, heimasíðan hjá Heilsumálaráðnum
FMR.fo, heimasíðan hjá Fíggjarmálaráðnum
Fisk.fo, heimasíðan hjá Fiskimálaráðnum
Tinganes.fo, heimasíðan hjá Løgmansskrivstovuni
IMR.fo, heimasíðan hjá Innlendismálaráðnum 
VMR.fo, heimasíðan hjá Vinnumálaráðnum
MMR.fo, heimasíðan hjá Mentamálaráðnum
MFA.fo, heimasíðan hjá Uttanríkisráðnum (Ministry of Foreign Affairs)

Bólkur:Aðalráð í Føroyum
Bólkur:Føroyskur politikkur
Bólkur:Almennar nevndir og ráð í Føroyum